李彥宏俾人淋水事件

李彥宏俾人淋水事件係發生喺北京嘅一單公開個人示威事件。事發喺2019年7月3號上晝，一微博網友專登自費到2019年百度AI開發者大會，喺百度創始人、董事長兼首席執行官李彥宏上台演講嗰陣，跟著行上去將一樽礦泉水兜頭淋落李彥宏度，由於當事人一路有喺微博報告行程，事件得到社會唔少關注。

經過

準備過程 
2019年7月1號，新浪微博名為「直男上樹」嘅用家發佈內容為「聽日去北京。」嘅微博，仲加埋7月2號去嘅D2004次列車嘅訂單嘅相同埋2019年百度AI開發者大會嘅參會門票張相，車票同門票嘅訂購人係「程冠旗」。7月2日，條友又發微博話「老婆送我到公交站，佢唔知道我要做乜。」就喺8:10從運城北站出發咗，15:01抵達北京西站。之後條友去咗國家會議中心，並發微博「就喺呢度」。7月3日上晝，條友到咗會議地點，耐唔耐就發條微博，話「排喺前便，霸個好位。」「跟住工作人員提前混咗入嚟。」「嚟咗一堆學生扯貓尾，彩排緊。」「大部隊入嚟喇」「嚟咗唔少人添。」「佢上嚟喇」「小度小度，如果我淋你老世李彥宏一頭水，會有乜後果？」「我準備上去喇」。

淋水 
2019年百度AI開發者大會喺7月3號到4號喺國家會議中心召開。李彥宏喺7月3號9點30分到10點進行開場主題演講。李彥宏講緊自主泊車解決方案進展時，一個男人右手攞住樽怡寶礦泉水快步行去李彥宏嗰度，將支水樽倒立喺李彥宏頭頂上，啲水就淋到李彥宏頭上。同時佢左手撳住李彥宏嘅左手，唔畀佢反抗。李彥宏本能噉低頭，俾淋咗水後用左手擦洗面部，同時對住條已落咗台下條友講：“What's your problem?”之後現場陷入沉默，幾個工作人員快步行到淋水者度。李彥宏清咗下喉嚨，之後台下有觀眾嗌「李彥宏加油」，全體觀眾拍手掌。有啲觀眾起身睇現場係乜情況。掌聲過後，李彥宏話：「大家睇到喺AI前進嘅道路上都係會有各種各樣諗唔到嘅事情會發生。」觀眾又拍手掌，李彥宏繼續講：「但係我哋前行嘅決心唔會改變，我哋堅信AI會改變每一個人嘅生活。」觀眾再次拍手掌。跟住，淋水者俾安保控制。朝阳警方接到報警後，對嫌疑人因尋釁滋事處以行政拘留5日嘅處罰。

各方反應

百度 
北京時間7月3號11時15分，百度發微博，話「今日AI開發者大會上，有人為AI『沖淡水』。我哋想講，AI前進嘅道路上會有各種各樣想像唔到嘅事情發生，但我哋前行嘅決心唔會改變。」當日22時34分，百度發咗篇長微博聲明，話「激到好嬲，並強烈譴責搞事者嘅行為」。百度亦都否認呢單嘢係自導自演嘅可能性。

事發之後，喺百度圖片搵「李彥宏俾淋水」之類嘅關鍵都顯示冇結果。

輿論 
事發之後，李彥宏俾淋水後講出嘅「What's your problem?」俾網友攞嚟講笑，譬如估如果雷軍俾淋水，佢可能就會講「Are you OK?」網友仲化用成語造咗「宏顏獲水」、「水掉哥頭」、「礦濕奇才」啲詞。淘寶有賣家仲販售印有「宏顏獲水」嘅T恤同手機殼。另外，「淋水門」事件喺搜索引擎填報志願事件發生幾日之後又一次引發咗網民對百度的非議。

李彥宏俾淋水一幕

2019年嘅襲擊事件
北京